Kaapstad-metro die top-keuse in SA vir sakeluiKaapstad. Foto: SkyPixels/Wikipedia Die Stad Kaapstad is in die Wêreldbank se jongste navorsingsverslag aangewys as die no. 1-munisipaliteit wanneer dit kom by die gemak van sake doen in Suid-Afrika. Die Wêreldbank het 189 metro’s in ander ekonomieë insluitend Suid-Afrika se nege metro-munisipaliteite geassesseer. Kaapstad beklee die eerste plek in die ranglys van die agt top- Suid-Afrikaanse metro’s wat in twee van die bank se vier aanduiders gemeet is. Patricia de Lille, burgemeester van Kaapstad, het gesê die stad se hoë rang in terme van die voorsiening van elektrisiteit plaas Kaapstad in die top-25% van stadsekonomieë ter wêreld. Dit neem volgens haar 91 dae om ŉ verbruiker aan die kragnetwerk te verbind – veel vinniger as in Tshwane (110 dae) of Johannesburg (109 dae). Kaapstad is ook eerste gelys in terme van die afhandeling van konstruksie-permitte. De Lille sê die bank se bevindings kom kort op die hakke van die onlangse verslag van PriceWaterhouseCoopers (PwC) wat Kaapstad as die no. 1-geleentheidstad in Afrika aangewys het. Dié verslag het Kaapstad sesde onder die middelinkomste stede gelys naas Beijing, Kuala Lumpur, Moskou, Sjanghai en Mexiko Stad. De Lille meen dié resultate dien as bewys van die talle insette wat hulle in die bou van ŉ geleentheidstad ingeploeg het. Sy het bygevoeg hoe tevrede sy is met die vordering wat die stad gemaak het. Volgens haar het sy en die stad se onderneming- en beleggingsdepartement twee jaar gelede ná die bekendstelling van die bank se vorige verslag bymekaargekom en ŉ plan beraam om die stad se plek op die ranglys te verbeter. “Ons het ŉ lysie saamgestel van dinge wat ons weet plaaslike en internasionale beleggers na kyk wanneer hulle besluit waar om te belê.” Sy het bygevoeg top-prioriteite vir beleggers is onder meer betroubare infrastruktuur, vinnige internet en brandstofsekerheid. “Ons het vir onsself ŉ doelwit gestel om 20% van Kaapstad se energievoorraad uit hernubare energiebronne te verkry teen 2020. Ons kan nie tevrede wees deur no. 1 in Suid-Afrika of Afrika te wees nie. Ons kompeteer in ŉ globale ekonomie en moet weet die wêreld skuld ons niks.”